

 **กลุ่ม คปป. ยื่นประธานวุฒิสภาเพื่อขอถอดถอน กกต.**

 วันพุธที่ ๑๙ กุมภาพันธ์ ๒๕๕๗ เวลา ๑๐.๓๐ นาฬิกา ณ ห้องรับรอง ชั้น ๓ อาคารรัฐสภา ๒ นายนิคม ไวยรัชพานิช ประธานวุฒิสภา รับยื่นหนังสือจากเครือข่ายคนไทยปกป้องประชาธิปไตย (คปป.) นำโดย นายประเวศร์ วัลลภบรรหาร เพื่อขอให้มีมติตามรัฐธรรมนูญแห่งราชอาณาจักรไทย มาตรา ๒๗๔ ถอดถอน นายศุภชัย สมเจริญ ประธานกรรมการการเลือกตั้ง นายธีรวัฒน์ ธีรโรจน์วิทย์ นายบุญส่ง น้อยโสภณ นายประวิช รัตนเพียร และนายสมชัย ศรีสุทธิยากร กรรมการการเลือกตั้ง เนื่องจากคณะกรรมการการเลือกตั้งชุดนี้ ส่อพฤติการณ์ในการพยายามไม่จัดการเลือกตั้งในวันที่ ๒ กุมภาพันธ์ ๒๕๕๗ ให้เป็นไปตามพระราชกฤษฎีกา และในวันรับสมัครรับเลือกตั้งในวันที่ ๒๓ – ๒๗ ธันวาคม ๒๕๕๖ รวมทั้ง ในวันเลือกตั้งล่วงหน้าวันที่ ๒๖ มกราคม ๒๕๕๗ ทั้งที่ทราบว่าจะมีกลุ่ม กปปส. มาขัดขวางแต่ก็ไม่เตรียม การป้องกันทำให้การรับสมัครและการลงคะแนนเลือกตั้งล่วงหน้าไม่เป็นไปด้วยความเรียบร้อย นอกจากนี้ ในวันที่ ๑๑ กุมภาพันธ์ ๒๕๕๗ กกต. ได้ประชุม และมีมติให้จัดการเลือกตั้งใหม่ทดแทนการเลือกตั้งล่วงหน้า ในวันที่ ๒๐ เมษายน ๒๕๕๗ และทดแทนการเลือกตั้งในหน่วยเลือกตั้งที่ไม่สามารถลงคะแนนได้เป็น วันที่ ๒๗ เมษายน ๒๕๕๗ ส่วนเขตที่เปิดรับสมัครไม่ได้จำนวน ๒๙ เขต ได้มีมติให้เสนอคณะรัฐมนตรี ออกพระราชกฤษฎีกากำหนดวันเลือกตั้งใหม่ ดังนั้นจึงเห็นว่า กกต. ประวิงเวลา ไม่รีบดำเนินการแก้ไขปัญหา และร่วมกันกระทำการโดยมิชอบด้วยหน้าที่ เพื่อเป็นโทษแก่ผู้สมัครและพรรคการเมืองในการเลือกตั้ง กระทำหรือละเว้นกระทำการโดยทุจริตหรือประพฤติมิชอบในการปฏิบัติหน้าที่ในการดำเนินการเกี่ยวกับการเลือกตั้งโดยไม่สุจริต ร่วมกันจงใจไม่ปฏิบัติหน้าที่ ทุจริตต่อหน้าที่ หรือกระทำการอื่นใดเพื่อขัดขวางมิให้เป็นไปตามกฎหมาย อีกทั้งมีการประกาศ ระเบียบ หรือคำสั่งของคณะกรรมการการเลือกตั้งโดยไม่สุจริต และส่อว่าเป็นการจงใจใช้อำนาจหน้าที่ และเป็นการไม่คุ้มครองสิทธิของประชาชนผู้มีสิทธิเลือกตั้ง ปล่อยให้มีการละเมิดสิทธิโดยมิได้กระทำการใด ๆ ตามอำนาจหน้าที่ ในการนี้จึงขอให้วุฒิสภา มีมติตามมาตรา ๒๗๔ ของรัฐธรรมนูญแห่งราชอาณาจักรไทย พุทธศักราช ๒๕๕๐ ถอดถอนกรรมการการเลือกตั้งทั้งห้าคนออกจากตำแหน่ง

 \*\*\*\*\*\*\*\*\*\*\*\*\*\*\*\*\*\*\*\*\*